Bolest hrdla
Zdravím mam histaminovu intoleranciu a zrejme niečo namna lezie mam hlieni a páli ma hrdlo co by bolo vhodné ake lieky dakujem
Dobrý deň,
ďakujeme za Vašu otázku.
Klinické štúdie potrdili pri niektorých liekoch schopnosť blokovať enzým diaminooxidázu (enzým, ktorého úlohou je rozkladať v tenkom čreve histamín). Medzi tieto lieky patrí v liečbe vlhkého kašľa používaný ambroxol (napr. Mucosolvan) a acetylcysteín (ACC long, Solmucol..). Miesto nich sú na uvoľňovanie hlienov podľa odborníkov vhodné lieky s obsahom bromhexínu.
Pri bolesti je potrebné vyhnúť sa lokálnym anestetikám (ako napríklad lidokaín) a nesteroidových protizápalových liekov (flurbiprofén), ktoré sú súčasťou viacerých prípravkov určených na bolesť hrdla. Bez obsahu uvedených zložiek je napríklad
Strepsils
.
Pri horúčke nad 38 °C je vhodné podať lieky s obsahom paracetamolu (Paralen, Panadol..).
Odporúčam Vám zvýšiť príjem vitamínu C v strave (ovocí a zelenine) a taktiež odporúčam zvážiť užívanie probiotík. Tie podporuju normálne trávanie a tým aj celkovú imunitu organizmu a stimulujú prirodzenú obranyschopnosť tela.
Príznaky histamínovej intolerancie môže ovplyvniť aj prítomnosť určitých pomocných látok či farbív v liekoch. Keďže odpoveď každého pacienta na liečbu je individuálna, nemusíte sa vyhnúť zhoršeniu príznakov súvisiacich s histamínovou intoleranciou. Pokiaľ si to však zdravotný stav vyžaduje, prínos liečby je prevažujúci nad prípadnými rizikami, ktoré z nej vyplývajú. V prípade obáv sa poraďte o vhodnej liečbe s ošetrujúcim lekárom, ktorý pozná Váš zdravotný stav najlepšie.
Prajem skorú úľavu od ťažkostí.
S pozdravom
PharmDr. Veronika Kiabová